  Анжелика Тихонова корреспондент Таяз арняе Удмуртиын куинь выль гидъёс усьтӥзы. Кыкез со пӧлысь бадӟым огазеяськонъёсын, огез — фермер возёсын. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Вавож ёросысь Мичурин нимо возёсын 864 йыр пудолы чаклам бадӟым огъет пуктӥзы. Отчы кык гид пыре: огез 600 йыр кысконо скалъёслы чакламын, мукетыз — кунян ваёно 264 скалъёслы. Корпусъёс ог-огенызы переходэн герӟамын. Скалъёсты кыскыны «Ёлочка» установка пуктӥзы. Пудоез цифровой система пыр чакласа возё. Солы луыса пудо вордӥсьёс скалъёслэн тазалыксы, йӧл сётэмзы сярысь ивортодэт ялан басьто. Сӧзнэт ачиз котькуд скаллэсь историзэ базае пыртэ, графикъёс, отчётъёс кылдытъя, висёнъёссы ӧвӧл-а эскере. Огъетэз коньывуон пумын уже кутӥзы. Отчы Венгриысь голштин-фриз выжыысь 291 ветылъёс басьтӥзы. Уллёез куинь гинэ операторъёс утялто Возёслэн тӧроезлэн Владимир Капеевлэн кылъёсызъя, 2023-тӥ арын лэсьтӥськон ужъёссылэсь кыкетӥ люкетсэ кутскозы. Эшшо 600 йырлы скал гид но кунян ваён кыкетӥ висъет лэсьтозы. Скалъёсты кыскыны азинлыкозэгес тӥрлык пуктозы – «Карусель» платформа. Нош «Ёлочкаын» нырысьсэ кунянам яке шугъяськытӥсь скалъёсты гинэ кыскозы на. Кыкетӥзэ гидэз, 500 йырлы, Можга ёросысь Пазялын «Родина» огазеяськонын усьтӥзы. Со куать толэзёзь кунянъёслы чакламын. Гидын соосты «кезьыт амалэн» будэтозы. Кунянъёсты сюдыны йӧлэз шунтӥсь но пастеризовать карись нимысьтыз тӥрлык басьтӥзы. Со сяна, та арня кутсконын 300 йырлы эшшо одӥг ферма усьтӥзы. Сое Красногорск ёросысь Гаинцы гуртысь Мусаев фермеръёс пуктӥзы. Скал гидзэс усьтэмен семья ог 10 пала ужан инты кылдытӥз. Тодэ вайытом, туэ Удмуртиын 900 сюрс тонналэсь трос йӧл кыскыны чаклало.  Тегъёс: Можга Вавож Удмуртия гуртвозёс пудо лэсьтськон Красногорск  